En forhøjelse af afregningsprisen på 12,8 øre kiloet, svarende til seks procent, tilfredsstiller ikke alle andelshavere i Arla Foods. - Det er et skridt i den rigtige retning, men jeg havde forestillet mig en prisstigning på 25-30 øre, siger Birger Pedersen, V. Hassing, der er en af de store nordjyske leverandører til Arla. Han vil være blandt de hundreder af landmænd, som bruger torsdagen på stormøde om mælkepriser. Formanden for Arlas bestyrelse, Ove Møberg, Hejnsvig, fremhæver, at det er den første prisstigning på mælk i næsten 20 år. - Det er et positivt signal til selskabets ejere og kan tilskynde til øget produktion af mælk, siger han til Nordjyske Stiftstidende. En forhøjelse på 12,8 øre er, hvad der er belæg for nu, set i forhold til verdensmarkedet og Arlas kontrakter, forklarer han. Men han udelukker ikke, at der senere kan komme yderligere prisstigninger.

Referat:
Landmænd utilfredse med beskedne 12,8 øre mere for mælken